กกต.ส่งคำร้องศาลรธน.ยุบ “อนาคตใหม่” ปมกู้เงิน 191.2 ลบ. ฟาก “ปิยบุตร” ขู่ฟ้องกลับผิดม.157
กกต.ส่งคำร้องศาลรัฐธรรมนูญ ยุบ “อนาคตใหม่” ปมกู้เงิน 191.2 ล้านบาท ฟาก “ปิยบุตร” ขู่ฟ้องกลับผิด มาตรา 157 
กกต.ส่งคำร้องศาลรัฐธรรมนูญ ยุบ “อนาคตใหม่” ปมกู้เงิน 191.2 ล้านบาท ฟาก “ปิยบุตร” ขู่ฟ้องกลับผิด มาตรา 157
13 ธ.ค. 2562

ผู้สื่อข่าวรายงานว่า สำนักงานคณะกรรมการการเลือกตั้ง (กกต.) แจ้งว่า ขณะนี้นายทะเบียนพรรคการเมืองได้มอบหมายให้เจ้าหน้าที่ กกต.นำสำนวนคำร้องที่ขอให้ศาลรัฐธรรมนูญพิจารณาวินิจฉัยว่า กรณีพรรคอนาคตใหม่กู้ยืมเงินจาก นายธนาธร จึงรุ่งเรืองกิจ หัวหน้าพรรคอนาคตใหม่ จำนวน 191,200,000 บาท เป็นการกระทำอันเป็นการฝ่าฝืนมาตรา 72 แห่ง พ.ร.บ.ประกอบรัฐธรรมนูญว่าด้วยพรรคการเมือง พ.ศ.2560 หรือไม่ และขอให้ศาลรัฐธรรมนูญพิจารณายุบพรรคอนาคตใหม่ตามมาตรา 92 วรรคหนึ่ง (3) ประกอบมาตรา 93 แห่ง พ.ร.บ.ประกอบรัฐธรรมนูญว่าด้วยพรรคการเมือง พ.ศ.2560 ไปยื่นต่อฝ่ายรับเรื่องร้องเรียนของศาลรัฐธรรมนูญเรียบร้อยแล้ว หลังจากที่ประชุม กกต.มีมติดังกล่าวด้วยคะแนนเสียงข้างมาก 5 ต่อ 2 เมื่อวันที่ 11 ธ.ค.ที่ผ่านมา
 
ด้าน นายปิยบุตร แสงกนกกุล เลขาธิการพรรคอนาคตใหม่ (อนค.) ได้กล่าวในที่ประชุม ส.ส.พรรค ว่าจะยื่นฟ้อง กกต. ต่อศาลอาญาแผนกคดีทุจริตประพฤติมิชอบ ฐานใช้อำนาจโดยมิชอบตามประมวลกฎหมายอาญา 157 กรณีมีมติเสียงข้างมากให้ยื่นเรื่องต่อศาลรัฐธรรมนูญให้พิจารณายุบพรรคจากการกู้ยืมเงินจาก นายธนาธร จึงรุ่งเรืองกิจ หัวหน้าพรรค
“ถึงเวลาที่ต้องพูดกันอย่างตรงไปตรงมาแล้วว่า เมื่อมติ กกต.ออกมาแบบนี้ ผมยืนยันว่าพรรคจะสู้ในทางกฎหมายอย่างเต็มที่ และเราก็จะสู้ในเรื่องของการฟ้อง กกต.เป็นคดีอาญาต่อศาลอาญาแผนกคดีทุจริตประพฤติมิชอบ ฐานที่ใช้อำนาจโดยมิชอบตามประมวลกฎหมายอาญา 157 สิ่งที่ใช้โดยมิชอบในข้อเท็จจริงมีอยู่ 2 เรื่องคือ เรื่องกระบวนการข้าม Fast Track เร็วมาก และการตีความกฎหมายให้เข้าองค์ประกอบความผิดตามมาตรา 72 แบบบิดผัน ใช้ไม่ตรงกับองค์ประกอบ”
นอกจากนั้น พรรคการเมืองเป็นนิติบุคคลเป็นเอกชนชัดเจน พรรคการเมืองไม่ได้ใช้อำนาจรัฐ เราจะได้ใช้อำนาจรัฐต่อเมื่อผู้ลงสมัครรับเลือกตั้งได้เข้าไปเป็นสมาชิกสภาผู้แทนราษฏร ซึ่งคำว่าเอกชนถ้าไม่มีอะไรห้ามก็มีเสรีภาพที่ทำได้หมด ทำได้ทุกอย่างเว้นแต่กฎหมายไม่ให้ทำ
นายปิยบุตร ระบุเพิ่มเติมว่า เหตุผลในการกู้เงินจากหัวหน้าพรรคนั้น เมื่อพรรคได้ก่อตั้งขึ้น สิ่งที่ทำเป็นอันดับแรกและรวดเร็วที่สุดเพื่อที่จะลงเลือกได้ครบทั้ง 350 เขต ก็คือต้องหาสมาชิกและตั้งสาขาพรรคให้ครบตามที่กฎหมายกำหนด และเมื่อได้รับการรับรองในการจดจัดตั้งพรรคแล้ว ต้องเร่งระดมทุนหารายได้เข้าพรรคเพื่อใช้จ่ายในส่วนนี้ แต่ปรากฏว่าขณะนั้นมีคำสั่งของคณะรักษาความสงบแห่งชาติ (คสช.) ห้ามทำกิจกรรมทางการเมือง
รวมทั้งการจัดระดมทุนรับบริจาคหรือขายสินค้าที่ระลึก จึงเป็นที่มาของการตัดสินใจทำสัญญากู้เงินจากนายธนาธร โดยกำหนดให้จ่ายดอกเบี้ยชัดเจน ซึ่งขณะนี้พรรคได้จ่ายคืนไปบางส่วนแล้วหลังจากสามารถทำกิจกรรมทางการเมืองได้
ทั้งนี้ หลังจากที่นายปิยบุตร อธิบายเหตุผลในการกู้เงินจากหัวหน้าพรรคเสร็จสิ้นลงแล้ว ได้เปิดโอกาสให้ ส.ส.ของพรรคร่วมแสดงความคิดเห็น ซึ่ง ส.ส.ที่เข้าร่วมรับฟังทั้งหมดยืนยันที่จะร่วมต่อสู้กับพรรค พร้อมทั้งแสดงว่ายังเชื่อมั่นและไม่เสียขวัญกับมติของ กกต.
ขณะที่ นายธนาธร จึงรุ่งเรืองกิจ หัวหน้าพรรคอนาคตใหม่ ได้โพสต์คลิปความยาวหนึ่งนาทีเศษบนเฟซบุ๊กส่วนตัว “Thanathorn Juangroongruangkit-ธนาธร จึงรุ่งเรืองกิจ”  นัดกลุ่มผู้สนับสนุนออกมารวมตัวชุมนุมเพื่อแสดงออกทางการเมืองบนสกายวอล์คบริเวณสี่แยกปทุมวัน ในวันที่ 14 ธ.ค.62 เวลา 17.00 น.
 
อย่างไรก็ตาม พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้กล่าวถึงกรณีที่นายธนาธร นัดกลุ่มผู้สนับสนุนออกมาชุมนุมในช่วงเย็นวันพรุ่งนี้ว่า เป็นเรื่องที่เจ้าหน้าที่ตำรวจและฝ่ายความมั่นคงจะต้องดูแล ซึ่งไม่จำเป็นต้องไปสั่งการอะไรเป็นพิเศษ พร้อมกับย้อนถามถึงความเหมาะสมที่จะชุมนุมในช่วงใกล้เทศกาลปีใหม่
“อย่าทำให้เกิดน้ำผึ้งหยดเดียว มันเหมาะสมหรือไม่ในช่วงปีใหม่ที่ทุกคนจะมีความสุข สมควรหรือไม่ มันเป็นปัญหาส่วนตัวของใครหรือไม่ มันเป็นปัญหาของคนอื่นด้วยหรือไม่ พอแล้วเรื่องนี้ พูดไปก็ไร้ค่า” พล.อ.ประยุทธ์ กล่าว
ทั้งนี้ การนัดชุมนุมในวันพรุ่งนี้หากยังไม่ได้ขออนุญาตตาม พ.ร.บ.การชุมนุมสาธารณะ ก็เป็นหน้าที่ของเจ้าหน้าที่ตำรวจจะพิจารณาว่าจะอนุญาตให้มีการจัดชุมนุมได้หรือไม่ โดยพิจารณาไปตามข้อกฎหมายที่กำหนดไว้
ที่กำหนดไว้